google/wiki40b huggingface dataset:
Tsjad under Afrikamesterskapet i friidrett 2004

Resultater (ufullstendig)

(Q, q – kvalifisert, NM – ikke noe gyldig resultat, SB – årsbeste, PB - personlig rekord)
Panotrogus

Utseende

Middelsstore, avlange, blanke, rødbrune oldenborrer. Oversiden er hårløs og ganske tett og kraftig punktert.

Utbredelse

Slekten er utbredt i Sentral-Asia.
Norgesmesterskapet på ski 1939

Norgesmesterskapet på ski 1939 ble arrangert i Kristiansand fra 9. til 12. februar 1939. Bare menn deltok.
Buleuterion

Buleuterion eller Bouleuterion (gresk: βουλευτήριον), flertall Bouleuteria, er en bygning eller sal som rommer rådsforsamlingen i de antikke greske demokratiene. Det er flere rester etter buleuterier i Hellas og i de tidligere greske eller gresk koloniserte områder fra antikkens tid.

Ord, funksjon

En grunnleggende institusjon i antikkens greske bystater var deres boule, som bestod av borgernes representanter og som trådte sammen for å drøfre og fatte beslutninger om byens felleanliggender. Ordet bouleuterion kommer fra boule («råd») og suffikset -terion (sted der noe gjøres).
I noen byer hadde bygninger med samme eller liugnende funksjon andre betegnelser, som synedrion (συνέδριον / latin: sunédrion) i Messene eller gerontikon i Nysa.

Beskrivelse

Byggverkets indre var av form som en liten teatersal, med stigende sitterekker vwendt mot et sentralt eller fremskutt talefelt. ASitterekkene kunne vøre arrangert i halvbueform (som for eksempel i Milet) eller rettvinklet (som for eksempel i Priene). Dessuten fantes det atskillig med enklere løsninger, som for eksempel med sittebenker som stod bak hverandre på samme plan.
Ettersom det som oftest dreide seg om rett store rettvinklede bygninger, hvis kortside alene kunne være på over 15 meters bredde, ble det gjerne påkrevet med indre støttverk eller søylerekker for å komme til rette med takkonstruksjonen over de relativt store flater.
Ofte ble bouleuteria gitt forseggjorte inngangspartier, gjerne kombinert med søylehaller (Milet). De var som representasjonsbygg gjerne anbragt sentralt og prominent i bybildet.

Olympia

Bouleuteriet i Olympia i Hellas er byens administrasjonsbygning. Den har form som et tidlig gresk tempel i en slags kvadratisk hestesko og har trinnvise seterekker. Byens bouleuterion var nær dens agora.

Athen

Athens boule er bedre kjent som «de fem hundres råd». Dette byrådet møttes i bygningen kalt bouleuterion på Athens gamle agora. Her er også rester at et enda eldre bouleuterion.

Andre bouleuteria

Foruten i de ovennevnte byer finner man rester av bouleuteria for eksempel i Apollonia, i Delfi (med dobbeltapsider), Efesos, Iasos, Delos og Paestum. En bygningsrest i Palmyra (som ikke var gresk og heller ikke demokratisk) er av noen blitt tentativt identifisert som byens bouleuterion.
Stempelpapirforvalter

Stempelpapirforvalter var et embete opprettet ved kongelig resolusjon av 5. april 1811. Stempelpapirforvalterne solgte stempelpapirer, som var skjemaer som var utstedt av staten til bruk ved formalisering av kontrakter og andre juridiske handlinger.
I begynnelsen hadde stempelpapirforvaltere ikke fast lønn, men fikk provisjon av verdien av de stempelpapirene som ble solgt. Da Norge ble overført fra Danmark til Sverige i 1814 ble stempelpapirordningen videreført på samme vilkår som tidligere; selv om landet var en del av Danmark-Norge hadde Norge hatt sitt eget stempelpapir siden 1701. Ved en endring i kgl.res. av 10. juli 1879 ble stempelpapirforvalterembetet omgjort til et lønnet embete. Endringen innebar også at stempelpapirforvalteren overtok de forretningene som sportelkassereren i Statssekretariatet tidligere hadde hatt, blant annet å innkreve bevillingsgebyrer og bestallingsgebyrer. Stempelpapirforvaltningen ble nedlagt ved kgl.res. av 13. juni 1969. Arbeidsoppgavene ble da overført til Avgiftsdirektoratet.
Tokyos nasjonalmuseum

Tokyos nasjonalmuseum (東京国立博物館, Tōkyō Kokuritsu Hakubutsukan) ble opprettet i 1872 og er Japans eldste nasjonale museum,  det største kunstmuseet i Japan og et av de største kunstmuseer i verden. Museumet samler, huser og bevarer en omfattende samling med kunst og arkeologiske objekter fra Asia, med vekt på Japan. 
Museets mer en 110,000 objekter innbefatter 87 japanske nasjonalskatter og 610 kulturskatter. Samlingens fokus er japansk kunst langs Silkeveien, og den har også en stor samling Gresk-buddhistisk kunst. Musumet utfører også forskning og organiserer utdanningstilbud relatert til samlingen.
Museet befinner seg inne i Uenoparken i bydelen Taito i Tokyo.
Ateluridae

Utseende

Små (3-7 mm), dråpeformede urinsekter, gjerne gylne på farge, øyne mangler helt. Antennene er ganske korte. Thorax er kledt med løstsittende skjell, disse gjør det trolig vanskeligere for maur og termitter å få tak i disse snylterne. De har tre haletråder som vanlig for Zygentoma.

Levevis

Denne familien er spesialisert på å leve i maur- og termittuer, der de stjeler mat fra tuenes beboere og spiser rester og avfall. De beveger seg kvikt og unngår dermed å bli fanget av maur og termittsoldater, de løse skjellene gjør dem også vanskeligere å få fatt i.
Bifrost (operativsystem)

Bifrost er en svensk Linux-distribusjon som blir utviklet av Uppsala universitet. Distribusjonen er fokusert på bruk i nettverk, og er oppkalt etter Bifrost som var broen mellom den menneskelige verden og gudenes verden i norrøn mytologi.
Første versjon ble lansert i 1997. Siste versjon er 6.1 som ble lansert 14. desember 2009.
Spenserstrofe

Spenserstrofe er en bunden versform som ble oppfunnet av engelskmannen Edmund Spenser og benyttet første gang i hans episke verk The Faerie Queene (1590-96). Hver strofe består av ni verserader. De åtte første er skrevet på et femfotet jambisk, et såkalt jambisk pentameter, og følges av en frittstående avsluttende alekandrinsk verserad med ytterligere en jambe, et jambisk heksameter, med en typisk takthvile etter den tredje jamben. Rimskjemaet for verseradene er «ababbcbcc».
1604 Tombaugh

1604 Tombaugh er en asteroide oppdaget av Carl Otto Lampland 24. mars 1931 ved Lowell-observatoriet i Flagstaff, Arizona. Den ble oppkalt etter Clyde W. Tombaugh, som oppdaget dvergplaneten Pluto (som var en planet på det tidspunktet) i 1930. Den opprinnelige betegnelsen for asteroiden var 1931 FH.
Tenuiphantes cristatus

Utseende

Tenuiphantes cristatus er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Guleelvstasjonen

Guleelvstasjonen (forenklet kinesisk: 黄河站; tradisjonell kinesisk: 黃河站; pinyin: Huánghé Zhàn) i Ny-Ålesund på Svalbard er en kinesisk forskningsstasjon etablert av det kinesiske polarforskningsinstitutt i 2003, og åpnet 28. juli 2004.
Mange forskere er stasjonert der. Det forskes hovedsakelig på atmosfærefysikk, nordlys, biologi, glasiologi, geologi og marine disipliner.
Forhør

Forhør (eller avhør) er en form for utspørring eller intervju som kan utføres av sivile eller militære myndigheter i hensikt å frembringe informasjon.

Politiforhør

Noen med politimyndighet kan gjennomføre et politiforhør av ofre, vitner og mistenkte personer, for eksempel i forbindelse med en forbrytelse. I Norge får politifolk en viss forhørsutdanning ved Politihøyskolen.

Rettigheter

Den mistenkte eller siktede har flere rettigheter under et forhør.
Før et forhør kan begynne, må den som avhører, gjøre mistenkte eller siktede kjent med hvorfor han eller hun blir avhørt. Den mistenkte har ikke plikt til å forklare seg (jamfør Straffeprosessloven, §232, men må svare på om han eller hun er villig til å forklare seg. Mistenkte må oppgi navn, fødselsdato, stilling og adresse, men ikke mer .
I saker hvor personen som skal forhøres er under 18 år, bør vergen til personen som oftest få tilbud om å få være til stede under forhøret, og å få uttale seg. Hvis saken ikke er av bagatellmessig art, skal politiet også informere barnevernet .

Vitner

Vitner er ikke pliktige til å forklare seg, men plikter å svare på om de sier seg villig eller ikke til å avgi forklaring. Likevel, dersom de er offentlige tjenestemenn eller andre som handler på vegne av staten eller kommunen, plikter de å forklare seg rundt det de vet som angår stillinga eller vervet deres hvis dette lar seg gjøre uten å bryte taushetsplikten .
Det er spesielle hensyn til vitner under 16 år. Gjentatte forhør skal, så langt det er mulig, unngås. Dessuten skal dommeren ta imot forklaringa utenfor rettsmøte, når han eller hun finner det ønskelig av hensyn til vitnet eller av andre grunner. Dommeren skal i så fall som hovedregel tilkalle en særlig skikket person til å bistå ved forhøret eller foreta forhøret under dommerens kontroll .

Militærforhør

Militærforhør utføres ved militær avdelinger og kan dreie seg om egne mannskaper som har brutt reglement eller militær lov og som avgir forklaring. Militærforhør gjennomføres også i krigssituasjoner når en avdeling har tatt krigsfanger. Forhørene utføres normalt av spesielt utdannet personell, men et første forhør kan ofte holdes med krigsfangen umiddelbart etter tilfangetagendet.
Grunnkretser i Averøy kommune

Grunnkretser i Averøy kommune er delområder og grunnkretser som seksjonerer Averøy kommune, Møre og Romsdal, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Gföhl

Gföhl (579 moh.) er en by i distriktet Krems, som ligger i Østerrikes største delstat, Niederösterreich.
Byen ligger i Waldviertel, som er Niederösterreichs nordvestlige del, og hadde 3 740 innbyggere pr 2. desember 2008.
Knut Anton Mork

Bakgrunn og virke

Fra 1996 til 2015 var Mork Handelsbankens sjeføkonom i Norge. Hans etterfølger Kari Due-Andresen, ble hentet av Mork selv fra Norges Bank i 2010.
I tillegg til tidligere bankerfaring har Mork bakgrunn i det akademiske liv, hvor han først og fremst forsket på de makroøkonomiske virkningene av oljeprissjokk. Han begynte sin utdannelse med siviløkonomstudiet og høyere avdeling ved Norges Handelshøyskole og fullførte den med doktorgraden (PhD) i samfunnsøkonomi ved Massachusetts Institute of Technology (MIT) i 1977.
Mork var i en årrekke en respektert og avholdt professor og instituttleder ved Handelshøyskolen BI.
Mork har forfattet lærebøker i makroøkonomi på både norsk og engelsk og har publisert sine forskningsresultater i anerkjente internasjonale tidsskrifter som Journal of Political Economy, Quarterly Journal of Economics, Journal of Economic and Business Statistics og The Energy Journal.
Knut Mork er ansatt som professor ved Institutt for samfunnsøkonomi ved NTNU.
Vikhorevka

Vikhorevka (russisk: Вихоревка) er en by i Irkutsk oblast i Russland. Den ligger ved elva Vikhorevka (ei sideelv til Angara, rundt 470 km nordvest for Irkutsk, og 30 km vest for Bratsk. Innbyggertall: 24 763 (folketelling 2002).
Vikhorevka ble grunnlagt i 1957 som en arbeiderbosetning under byggingen av jernbanen Tajsjet–Bratsk. Bystatus ble innvilget i 1966.
Archaeidae

Utseende

Disse edderkoppene har et meget spesielt utseende. Hodet (den fremre del av forkroppen) er høyt hevet over resten av forkroppen med en lang «hals». Chelicerene er svært lange og slanke, med tenner i den ytre delen som de bruker til å gripe byttet. Beina er lange og tynne, særleg det fremste paret. Bakkroppen har vanligvis to eller tre par vorter på oversiden, ofte også et hardt ryggskjold. Hunnene har ikke utviklet epigyn (et lokk over kjønnsåpningen). Edderkoppene er nokså små, 2–8 millimeter lange, gjerne røde eller rødbrune på farge.

Levevis

Archaeidae lever av å fange andre edderkopper, de spesielle morfologiske trekkene er tilpasninger for dette. Om natten spinner de en line av silke, og henger opp-ned fra denne og venter på at en edderkopp skal passere innen rekkevidde. De er ganske godt kamuflert og ligner plantedeler. Familien finnes særlig i lav, tett vegetasjon, i skog- og heiområder.

Utbredelse

Familien er en sørlig gruppe som har arter i Sør-Afrika, på Madagaskar og i Australia.
Hans Henrik Ramm

Liv og virke

Han vokste opp på Nesoddtangen som sønn av direktør Wilhelm Ernst Ramm (1913–1995) og forfatter Eva Sundby (1925–). Hans oldefar Mentz Rynning Ramm var bror av stortingsmann Ove Engelsen Ramm og farbror til stortingsmann Wilhelm Ernst Ramm (fetter til hans farfar med samme navn). Han er også en fjern slektning av eidsvollsmann Eilert Valdemar Preben Ramm.
Han tok artium ved Aars og Voss' skole i 1968 og deretter deleksamener i realfag ved Universitetet i Oslo. Han var formann i Oslo Unge Høyre i 1970 og viseformann i Unge Høyres sentralstyre 1971–1975. Han arbeidet som journalist i Akershus Amtstidende, Morgenbladet og Mannskapsavisa før han ble informasjonskonsulent i Norges Industriforbund i 1973. I 1974 ble han ansatt som sekretær for Høyres stortingsgruppe. Han var også medlem av Oslo bystyre 1976–1983.
Ved Kåre Willochs regjeringsdannelse i 1981 ble Ramm utnevnt til statssekretær for statsråd Vidkunn Hveding i Olje- og energidepartementet. Ramm spilte en viktig rolle i den såkalte vingeklippingen av Statoil og etableringen av Statens direkte økonomiske engasjement (SDØE) på kontinentalsokkelen. Ramm var personlig rådgiver i oljesaker for statsråd Rolf Presthus i Finansdepartementet 1983–1985. Han møtte også i til sammen 37 dager på Stortinget som vararepresentant for Oslo. Han arbeidet som utredningssjef i Oslo Høyre 1985–1986.
I 1986 etablerte han sin egen rådgivningsvirksomhet, Ramm Kommunikasjon, senere Ramm Energy Partner. Ved siden av dette var han ansvarlig redaktør i Norsk Oljerevy 1990–1998 og har hatt en rekke styreverv. Han har uttalt seg kritisk til påstanden om menneskeskapt global oppvarming.
Ramm var med major Johan M. Setsaas blant dem som tidlig i 1990-årene satte kritisk søkelys på politisk overvåkning i Norge, og har blant annet hevdet at norske myndigheter var mer involvert i Lillehammer-saken enn det Politiets overvåkningstjeneste selv hevder. Ramm og Setsaas hevder utover dette at de selv ble utsatt for overvåkning, ettersom de valgte å kritisere medlemmene og utvelgelsen av Lund-kommisjonen. I 1999 utgav Ramm og Setsaas boken De var Furre var: maktspill og spionmistanke - et hemmelig nettverk i selvforsvar.
Transkei

Transkei («forbi Kei») er en region som ligger i provinsen iMpuma-Koloni i Sør-Afrika. Det er også navnet på en bantustan i apartheid-tiden (1959–94) som tilsvarte dette territoriet. Transkeis grense i nord er Umtamvuna og i sør Kei, mens Indiahavet og Drakensberg-fjellrekka til det landlåste kongedømmet Lesotho fungerer som Transkeis henholdsvis østlige og vestlige grenser. Den viktigste byen er Mthatha. Transkei har mange elver som renner fra fjellene til havet, derfor er det i motsetning til store deler av Sør-Afrika, relativt upåvirket av tørke.

Historie

Nasjonalistpartiet–regjeringen introduserte i 1959 lovgivning som opprettet åtte etnisk og lingvistisk inndelte reservater, bantustaner, for svarte sørafrikanere. Dette ble gjort i en politikk av «separat utvikling» for Sør–Afrikas forskjellige etnisiteter. Transkei og Ciskei ble satt til side for xhosaene.
I store deler av sin historie ble bantustanet Transkei styrt av høvding Kaiser Matanzima, en nevø av Nelson Mandela. Transkei ble en nominelt uavhengig stat i 1976 med sin hovedstad ved Umtata (nå Mthatha), men den ble bare anerkjent av Sør-Afrika. Fra 1978 til 1980 ble de diplomatiske forbindelsene med Sør-Afrika skadet på grunn av territoriale krangler.
Matanzima annonserte den 2. februar 1978 at Transkei ville bryte alle diplomatiske forbindelser med Sør-Afrika, inkludert den ikke-aggressive pakten mellom dem. Han beordret at alle medlemmer av den sørafrikanske forsvarsstyrken som tjente i den transkeiske hær skulle forlate Transkei innen 31. mars. Dette førte til den unike situasjonen at et land nektet å forholde seg til den eneste (internasjonalt anerkjente) nasjonen som den var anerkjent av. Matanzima rygget snart ut av situasjonen på grunn av Transkeis avhengighet på sørafrikansk økonomisk hjelp.
Matanzima avsatte kongen til thembuene, Sabata Dalindyebo, i 1980.
I 1987 var der et militært statskupp mot statsminister Stella Sigcau ledet av general Bantu Holomisa.
Regjeringen i Transkei var deltager i Codesa-forhandlingene for et nytt Sør-Afrika. Landet ble innlemmet i det «nye» Sør-Afrika den 27. april 1994.

Språk

Hovedspråket er xhosa som har særegne klikkelyder som stammer fra khoisanspråkene. Mange tusen innbyggere i byer og landsbyer nord i Transkei-området (nå iMpuma-Koloni) snakker sotho i tillegg til xhosa. Disse områdene inkluderer Matatiele og nesten hele Herschel-området (øst for Aliwal North). I tillegg snakker mange tusen innbyggere i nord et lite hybridspråk av nguni-sotho, kalt phuti. Phuthi-språklige finnes i og rundt Matatiele og Mount Fletcher. De fleste phuti-språklige lever i Lesotho på den andre siden av den nordlige grensen til Transkei.
Junior-NM på ski 2016

Junior-NM på ski 2016 ble gjennomført som tre separate arrangement. Langrenn sprint ble arranger på Hovden, og distanserennene i langrenn ble arrangert på Gåsbu skistadion på Vang. Skihopp og kombinert var opprinnelig tildelt Rena og Hernes, men arrangementene ble overtatt av Byåsen IL i Granåsen skisenter i Trondheim.
Bad Creek vannkraftverk

Bad Creek vannkraftverk (engelsk: Bad Creek Pumped Storage Project) er et pumpekraftverk som ligger i Oconee County, under det lille Bad Creek Reservoir i Whitewater River og over det 30 km² store reservoaret Lake Jocassee i det nordvestre Sør-Carolina, USA. Det ble demmet opp av Duke Power i 1973. Installert effekt er 1 065 MW. Anlegget stod ferdig i 1991.
Lake Jocassee skapes av en dam – Lake Jocassee-demningen, som selv genererer 610 MW kraftproduksjon i Jocassee vannkraftverk i Pickens County – uavhengig av pumpekraftverket Bad Creek. Vannet fra dette vannkraftverket slippes ut i Lake Keowee i elva Keowee, eller pumpes tilbake til Lake Jocassee gjennom reversering av turbinene. Også dette vannkraftverket opereres av Duke Power, og stod ferdig i 1973.
Fallhøyden (hydraulig head) er på 370 meter.
Sommer

Definisjoner

Den astronomiske sommeren er perioden fra sommersolverv til høstjevndøgn, som på den nordlige halvkulen inntreffer fra 21. juni til 23. september. I tempererte og arktiske soner på kloden regner en vanligvis juni, juli og august som sommermåneder. På den sørlige halvkula er det ifølge denne definisjonen sommer fra 21. desember til 21. mars. De sammenfallende astrologiske sommertegnene er krepsen, løven og jomfruen.
Innen meteorologien defineres sommeren gjerne som den perioden da normal døgnmiddeltemperatur for det aktuelle stedet er over 10 °C. I artikkelen om årstid er det oppgitt når sommeren etter dette begynner en del steder i Norge. Per definisjon vil derfor byer i sør-Norge f.eks Bergen ha sommer fra tidlig mai til tidlig oktober, mens Vardø ikke vil ha sommer i det hele tatt.
Sommeren er den delen av året når solen står høyt på himmelen og den gjennomsnittlige dagtemperaturen er høyest. For den del av befolkningen som arbeider med naturens avkastning er derfor sommeren årstiden for slit og arbeid, mens den for resten av befolkningen er det årstiden for ferie og fritid.

Høysommer, Indian summer, sørsommer og annet

Sommerperioden kan deles inn i forsommer, høy- eller midtsommer og seinsommer. Indian summer, «indiansk sommer», er betegnelse på varmt, sommerlig vær som kan forekomme på høsten etter at den egentlige sommeren er over.

Sørsommer

Den mildeste og lyseste årstida på den sørlige halvkula av jorda opptrer når det er vinter i nord. Denne årstida kan omtales som syd- eller sørsommer til forskjell fra den «egentlige» sommeren i nord, og uttrykkes brukes særlig om perioden fra januar til mars i områdene i eller omkring Antarktis.
John Fitzpatrick

Karriere

Fitzpatrick, som ble rekruttert gjennom Manchester Uniteds ungdomsakademi, spilte første kamp for Manchester United 24. februar 1965, da Manchester United møtte Sunderland på bortebane i The Football League. Fitzpatrick ble den første innbytteren til å spille i serien for klubben, da han ble satt inn for Denis Law mot Tottenham i oktober 1968.
Til tross for at Fitzpatrick spilte i en periode hvor Manchester United vant flere titler, står Fitzpatrick igjen uten individuelle medaljer for laget. Fitzpatrick bidro imidlertid til at Manchester United vant FA-cupen for ungdomsspillere i 1964.
Fitzpatrick var kjent som en fysisk spiller, hvis karriere ble forkortet på grunn av skadeproblemer. Etter flere operasjoner ble Fitzpatrick tvunget til å legge opp i 1973, i en alder av bare 26 år.
Haugnes

Haugnes var ei bygd og et fiskevær i Andøy kommune i Nordland. Stedet ligger lengst nordøst på Andøya, ca. 4 kilometer sørøst for Andenes. Den militære Andøya flystasjon med den sivile Andøya lufthavn ble bygd på myrene mellom Haugnes og Andenes på 1950-tallet, og Haugnes ble etter hvert fraflyttet og overtatt av flystasjonen.
Det finnes skriftlige kilder om bosetning på Haugnes siden 1500-tallet, men det kan ha bodd folk der helt siden steinalderen. Fra 1500-tallet og fram mot begynnelsen av 1900-tallet varierte befolkningstallet på Haugnes sterkt, i takt med gode og dårlige perioder for fisket. Periodevis var gården nesten fraflyttet, men i andre perioder bodde flere familier på stedet. Gode år i siste halvdel av 1800-tallet gjorde at folketallet på Haugnes steg, og rundt 1900 bodde det over femti familier der. Da aktiviteten på Haugnes var størst, var det både skole, butikk, ekspedisjon og fiskemottak i bygda. Men stedet fikk aldri ei skjermet havn.
En ny periode med dårlig fiske gjorde at mange haugnesværinger emigrerte til Amerika, og befolkningsveksten flatet ut, før den steg igjen fram mot 2. verdenskrig, da det kan ha bodd over sytti par på Haugnes. Folketellingen av 1. desember 1950 oppgir at det da bodde 288 mennesker på Haugnes.
Arbeidet med den militære flystasjonen begynte i 1953, og samme år ble det innført sivilt byggeforbud på Haugnes. Eiendommene på Haugnes ble ekspropriert i flere omganger fra 1950-tallet til 1976, med påfølgende fraflytting. Den siste innbyggeren flyttet fra Haugnes i 1974.
Haugnes brevhus ble opprettet 16. februar 1900. Det ble omgjort til poståpneri i 1905. Da postnummer ble innført i 1968, fikk poståpneriet på Haugnes nummer 9482. Haugnes poståpneri ble nedlagt 1. november 1972.
American Automobile Association

American Automobile Association (AAA) er en amerikansk service- og interesseorganisasjon for bileiere og bilbransjen.
De ble stiftet 4. mars 1902, som en respons på dårlige veier og motstand mot biler blant befolkningen på grunn av støyen.
AAA ga ut de første veikartene i 1905, og de første hotellguidene i 1917.
Oliver Lang

Profesjonell paintball karriere

Da Oliver ble 17 år (år 2000) ble han med på laget «Team Ironman», noe som gjorde han mer kjent. Han ble et stort forbilde for mange paintballspillere og kjempet seg opp til og bli en av verdens beste paintballspillere.
Oliver forlot Team Ironman og slo seg sammen med Team Dynasty som bestod av hans gamle barndomsvenner: Alex Fraige, Todd Martinez, Ryan Greenspan, Brian Cole, Brad Maughan og Angel Fragoza.
I 2006 forlot Oliver Team Dynasty og tjente 100 000 dollar sammen med Team Ironman. Laget ble veldig bra og vant blant annet verdenscupen i 2007.
How We Feel

How We Feel er et musikkalbum med So Much Hate, utgitt i 1987. Dette er punkernes debutalbum. Albumet er innspilt og mikset i Oslo våren/sommeren 1987.